b'\n_START_ARTICLE_\nNettfly\n_START_SECTION_\nUtseende\n_START_PARAGRAPH_\nEt middelsstort (vingespenn 36 \xe2\x80\x93 46 mm), m\xc3\xb8rkt brungr\xc3\xa5tt nattfly med lyse vinge\xc3\xa5rer. Sammen med de tre lyse tverrlinjene danner vinge\xc3\xa5rene et lyst nett. Arten ligner mye p\xc3\xa5 engsmellefly (Heliophobus reticulata) og hvitribbet \xc3\xa5kerfly (Tholera decimalis), men skiller seg fra disse p\xc3\xa5 at vingene er bredere, omr\xc3\xa5det mellom nyremerket og ringmerket er form\xc3\xb8rket, og at antennene er tr\xc3\xa5dformede hos begge kj\xc3\xb8nn. Forvingen har hvitkantede nyre- og ringmerker, omr\xc3\xa5det mellom dem er m\xc3\xb8rkt. De to mellomlinjene og b\xc3\xb8lgelinjen er lyse og smale. Bakvingen er lyst brungr\xc3\xa5. Larven er gr\xc3\xa5brun med lys sidestripe.\n_START_SECTION_\nLevevis\n_START_PARAGRAPH_\nNettflyet lever gjerne p\xc3\xa5 kulturp\xc3\xa5virkede steder, som avfallsplasser og annen ruskemark, hager og parker, men ogs\xc3\xa5 i myrlendt terreng. Larvene kan leve p\xc3\xa5 en rekke ulike tr\xc3\xa6r, busker og urter. Som nyklekte lever de selskapelig og kan gnage ut store "vinduer" i bladene de spiser p\xc3\xa5. Om h\xc3\xb8sten kryper den ned p\xc3\xa5 bakken og lever av visne blader, i mildv\xc3\xa6r kan de v\xc3\xa6re aktive ogs\xc3\xa5 om vinteren. De voksne flyr i juni \xe2\x80\x93 august, men de kommer sjelden til lys, s\xc3\xa5 man kan lett f\xc3\xa5 inntrykk av at arten er sjeldnere enn den er.\n_START_SECTION_\nUtbredelse\n_START_PARAGRAPH_\nArten er utbredt over det meste av Europa og i det nordlige Asia \xc3\xb8stover til Altaj. I Norge finnes den i de s\xc3\xb8rligste landsdelene nord til det s\xc3\xb8rlige Hedmark og Oppland og Hordaland.'